钦定古今图书集成/明伦汇编/氏族典/第241卷 > 张居翰
## 钦定古今图书集成/明伦汇编/氏族典/第241卷 > 张居翰

按《五代史张居翰传》：“居翰字德卿，故唐掖廷令张从
玫之养子。昭宗时，为范阳军监军，与节度使刘仁恭
相善。天复中，大诛宦者，仁恭匿居翰大安山之北谿
以免。其后梁兵攻仁恭，仁恭遣居翰从晋王攻梁潞
州以牵其兵，晋遂取潞州，以居翰为昭义监军。庄宗
即位，与郭崇韬并为枢密使。庄宗灭梁而骄，宦官因”
以用事，郭崇韬又专任政，居翰默默苟免而已。魏王
破蜀，王衍朝京师，行至秦川，而明宗军变于魏。庄宗东征，虑衍有变，遣人驰诏魏王杀之。诏书已印画，而
居翰发视之，诏书言“诛衍”一行，居翰以为杀降不祥，
乃以诏傅柱揩去“行”字，改为一家。时蜀降人与衍俱
东者千馀人，皆获免。庄宗遇弑，居翰见明宗于至德
宫，求归田里。天成三年，卒于长安，年七十一。